Sprovodna sv. misa zadušnica za msgr. Fabijana Veraju u Hrvatskoj crkvi sv. Jeronima u Rimu, 2. 
studenoga 2014., 18.00 sati 


msgr. Fabijan Veraja 


Metković, 20. siječnja 1923. - Grottaferrata, 28. listopada 2014. 


Braćo i sestre u kršćanskoj vjeri 


Zaista, zaista kažem Vam, ako pšenično zrno, pavši na zemlju, ne umre, ostaje samo; ako li 
umre, donosi obilat rod“ (Iv, 12, 24). 


U svijetlu Isusovih riječi promatramo večeras, na Dušni dan kad se spominjemo svih vjernih 
mrtvih, život i djelo preminulog svećenika od kojeg se opraštamo. 


Svećenik Splitsko-makarske nadbiskupije, umirovljeni podtajnik Kongregacije za proglašenje 
svetima, apostolski protonotar supranumerarius, msgr. Fabijan Veraja, preminuo je u večernjim 
satima, u utorak 28. listopada 2014., u svome domu u Grottaferrati kraj Rima. Njegovo 
uspinjanje na Golgotu započelo je u petak 26. rujna 0.g. kad mu je i pozlilo. U subotu 27. rujna 
je smješten u bolnicu u Frascatti-ju. U početku se pomišljalo na čir ali su liječnici ustanovili 
metastaze na unutarnjim organima (želudac, dvanaesterac). U bolnici je ostao do 16. listopada. 
Ostale dane proboravio je u svome domu u Grotaferrati. I njemu, i nadbiskupu Vidoviću, i 
sestrama služavkama Malog Isusa koje su ga s ljubavlju i pažnjom dvorile do kraja, bilo je jasno 
da je don Fabijan, kako smo ga svi zvali, došao do posljednje postaje svoga zemaljskog puta i da 
je prijelaz na onu stranu blizu. Predan u volju Božju zatražio je sakramente sv. ispovijedi, 
pričesti i bolesničkoga pomazanja. U svijetlu Isusovih riječi ,Ako tko hoće služiti mi, neka ide za 
mnom. I gdje sam ja ondje će biti i moj sluga“ (Iv 12, 26), svijestan svoga stanja i pri punoj 
svijesti do kraja, s vjerom u Boga i kršćanskim predanjem  isčekivao je prijelaz u vječnost, 
odlazak k svome Božanskom učitelju, njegovoj majci i svecima i blaženicima nebeske 
proslavljene Crkve, poglavito onima s kojima je drugovao od odlaska u Kongregaciju za 
proglašenje svetima: Bartolo Longo, Vinko Kadlubek, Nikola Stenon, Petar Friedhofen, Marija 
Terezija Scherer, Nikola Tavelić, Ivan Merz, Miroslav Bulešić. 


Prošle nedjelje (26. listopada 2014.) pohodila su ga četvorica svećenika iz Zavoda sv. 
Jeronima. Na rastanku im je rekao ,Molite za mene“. Drugim riječima: ,Zdravlja više 
nema, dani su odbrojeni, molite se za moju dušu“. U svojoj duhovnoj oporuci je 
napisao: ,Ne znam, kad će me Gospodin pozvati u vječnost; samo jedno želim i za to 
molim, da mi bl. Gospa isprosi veliku milost da se u času smrti nađem na Srcu Njezina 
Sina. Srce Isusovo, ja se u te uzdam! Isuse, budi mi Spasitelj!“[1]. 


Evo nas večeras don Fabijane, članovi hrvatske rimske zajednice, svećenici, redovnici, 
sestre redovnice, vjernici laici, djelatnici Kongregacije za proglašenje svetima i drugih 
rimskih dikasterija, diplomatski predstavnici Republike Hrvatske i Bosne i Hercegovine, 
Tvoji prijatelji i poštovatelji, u duhu kršćanske vjere i nade u ponovni susret u vječnosti, 
molimo za Tebe. Molimo za Tvoju dušu da Ti Gospodin bude milosrdan i blag sudac. Došli 
smo u Hrvatsku crkvu sv. Jeronima u koju si zakoračio prvi put, 5. lipnja 1945. godine. Bio 
si među rijetkom skupinom bogoslova koji su na ,Križnome putu“ izbjegli smrt ,pravim 
čudom Božje providnosti“, i koji su _ došli u Rim i pokucali na vrata Zavoda i crkve sv. 
Jeronima. Dok Tvoju dušu u svojim molitvama preporučujemo Božjoj dobroti i ljubavi, iz 
ove crkve ispraćujemo Te, nakon 69 godina proboravljenih u Rimu, u Domovinu, u rodni 
Metković da Tvoje tijelo predamo ,zemlji da se vrati onamo odakle je uzeto“[2]. Tako si 
sam zaželio u pismenoj oporuci[3]. 


Pok. Fabijan Veraja, sin Ivana Veraje i Danice rođ. Šunjić, rodio se 20. siječnja 1923. u 
Metkoviću. Njegova životna dionica trajala je 92. godine, od blagdana mučenika sv. Fabijana i 


Sebastijana na čiji spomendan je rođen i svetih apostola Šimuna i Jude Tadeja prošloga utorka 
kad je i preminuo. Imao je još tri brata i svu trojicu je nadživio. 


Osnovnu školu pohađao je u rodnome Metkoviću. ,Na kraju četvrtog razreda pučke škole, 
vjeroučitelj je pitao ne bi li koji od nas želio poći u sjemenište. Bio sam odviše suzdržan da bih 
odmah pred kolegama digao ruku, nego sam kod kuće rekao majci da bih rado pošao u 
sjemenište. Majka je to rekla vjeroučitelju i ocu“ —- piše _ don Fabijan u svojoj autobiografiji[4]. 
Klasičnu gimnaziju, osam razreda s maturom, završio je u Biskupskome sjemeništu u Splitu. O 
osmogodišnjem boravku u sjemeništu govorio je s velikim poštovanjem. O svome odgoju i 
pripravi za svećeništvo će napisati u duhovnoj oporuci: ,Posebnom milošću smatram okolnost, 
što sam u životu imao za odgojitelje neke autentične svece, kao don Grgu Bučića u Splitu i mons. 
Pier Carla Landucci-ja u Rimu“[5]. Filozofsko-teološki studij započeo je u Đakovu 1941. godine 
jer to u Splitu nije bilo moguće zbog ratnih prilika i talijanske okupacije[6]. Pred prodorom 
partizana, 14. travnja 1945. svi bogoslovi su napustili Đakovo. Kratko su se zadržali u Zagrebu i 
onda su 6. svibnja, mnogi krenuli na put u nepoznato, prema Sloveniji i Austriji. ,Bilo mi je teško 
pri duši - jer napuštam svoju Hrvatsku. Nisam, naravno mogao ni pomisliti da ću se u nju vratiti 
istom nakon 47 godina“ [7]. U posljednji trenutak Veraja je promijenio svoj plan u Sloveniji i 
krenuo prema Italiji. To mu je spasilo život od sigurne smrti. Sve te događaje kasnije će opisati u 
autobiografskoj knjizi ,Putovima providnosti“. Zajedno s nekoliko drugih bogoslova stigao je u 
Rim, u Zavod sv. Jeronima ujutro 5. lipnja 1945. ,,Stigli smo upravo u času kad su svećenici 
izlazili iz sakristije, nakon svetih Misa“ - zapisao je[8]. ,Za mene je, uistinu, dolazak u Rim bila 
velika milost, osim što sam izlaskom iz komunističkog raja izbjegao kušnjama kojima vjerojatno 
nisam bio dorastao“ [9]. Zavod sv. Jeronima nije bio za bogoslove pa je Veraja s drugim 
bogoslovima smješten u Irski kolegij koji je bio otvoren za klerike i svećenike koji nisu imali 
smještaja u drugim crkvenim ustanovama. Studij je nastavio na Papinskome Gregorijanskome 
sveučilištu. 


Za svećenika Splitske i Makarske biskupije zaređen je u Rimu u bazilici Santi XII Apostoli, 19. 
srpnja 1947. Sutradan je slavio Mladu Misu u Kalistovim katakombama pored groba sv. Fabijana. 
Rijetka povlastica svećenika da slavi sv. misu uz grob svoga nebeskog zaštitnika! ,Bilo je prisutno 
devet osoba. Sedam godina kasnije doznao sam da su onoga dana, na sv. Iliju, moji u Metkoviću 
slavili u župskoj crkvi moju Mladu Misu“ [10]. U Zavodu sv. Jeronima boravio je od 1947. do 
1959. s prekidom studija 1948. do 1952. zbog slaboga zdravlja. 


Nakon ređenja nastavio je studij teologije na Gregoriani. Doktorirao je 18. prosinca 1956. s 
tezom Le origini della controversia teologica sul contratto di censo nel XIII secolo. Magisterij iz 
kanonskoga prava položio je na Papinskome lateranskom sveučilištu 1962. Dok je boravio u 
Zavodu sv. Jeronima pastoralno je pomagao u više župa i ustanova. Kroz 24 godine vršio je 
službu kapelana u rimskome ,Istituto dell'Assunzione“. Predavao je osnovno moralno bogoslovlje 
u rimskome novicijatu sestara asumpcionistkinja (1956-1958). Od 1957. do 1961. predavao je 
vjeronauk u liceju sestara Ančela u Rimu. 


Godine 1961. primljen je u ,Kongregaciju obreda“ i time je definitivno ostao na službi u Rimu. 
Papa Ivan Pavao II. imenovao ga je 7. prosinca 1981. godine podtajnikom Kongregacije za 
proglašenje svetima i na toj službi je ostao do odlaska u mirovinu 1993. godine. Od tada pa do 
smrti misio je i propovijedao kućnoj zajednici sestara u Grottaferrati. Na misu i propovijedi 
dolazile su iz obližnjih zajednica sestre i neki hrvatski vjernici. 


Pok Fabijan Veraja je bio izrazito plodan znanstveni radnik. Najviše radova, knjiga i stručnih 
članaka, objavio je na talijanskome i latinskome jeziku a neka su mu djela prevedena na više 
jezika. Zacijelo je jedan od rijetkih hrvatskih teologa koji je u svojoj struci poznat i citiran u 
svjetskim razmjerima. I nakon odlaska u mirovinu posvetio se pisanju. Tako je među ostalim 
napisao ,pozicije“ za proglašenje blaženim i svetim bl. Ivana Merza i bl. Miroslava Bulešića. U 
lipnju ove godine Zavod sv. Jeronima objavio je njegovu posljednju knjigu ,Nikola Moscatello. 
'Uspomene' u svijetlu dokumenata“ koju smo planirali predstaviti u njegovoj nazočnosti 16. 
studenoga ove godine kad slavimo blagdan sv. Nikolu Tavelića. On će nas zacijelo pratiti s one 
strane iz posve drugačije stvarnosti. 


Odlazeći s ovoga svijeta napisao je i svoju ,Duhovnu oporuku“ koju danas rado ovdje 
obznanjujemo: 


DUHOVNA OPORUKA 
don Fabijan Veraja, Grottaferrata, 5. svibnja 2003. 


Iz dubine srca zahvaljujem Bogu na svim darovima naravi i milosti kojima me je obdario u 
ovome životu, osobito na daru vjere, na daru svećeničkoga zvanja i na daru ustrajnosti u vjeri i 
zvanju. Providnost je posebno bdjela nada mnom u kritičnim časovima, u kojima sam se u životu 
našao, i vodila me je putovima, koje ja sam ne bih bio izabrao, ali koji su se pokazali najbolji za 
mene. Više sam se puta pitao, zašto je Bog sa mnom tako postupao, osobito zašto me je doveo u 
Rim i zadržao u Rimu. Konačni odgovor ću znati u vječnosti, a ako moja nagađanja nešto vrijede, 
rekao bih, da me je Providnost izvela iz domovine (i zato), jer ja ne bih bio kadar podnijeti sve 
ono što su moji prijatelji i kolege podnijeli nakon [Drugoga svjetskoga] rata; a da me je zadržala 
u Rimu ne samo radi moga dobra, nego i radi domovine, da bih joj u stanovitom pogledu mogao 
biti od pomoći. 


Sa zahvalnošću se sjećam svih onih kojima se je Providnost služila na mome životnom putu: 
mojih pokojnih roditelja, moga katehete u Metkoviću pok. don Rade Jerkovića, sjemenišnih 
poglavara u Splitu i Đakovu. Posebnom sam milošću smatrao okolnost, što sam u životu imao za 
odgojitelje neke autentične svece, kao don Grgu Bučića u Splitu i mons. Pier Carla Landuccija u 
Rimu. Kamo sreće, da sam u svemu slijedio njihov primjer! 


Božjemu neizmjernom milosrđu prepuštam svu svoju bijedu, grijehe, nesavršenosti, propuste. 
Uzdam se u zagovor svoje nebeske Majke Marije, koja me neće napustiti dok me ne vidi spašena. 
Uza svu svoju nesavršenost, uvijek sam cijenio svoje svećeništvo i u njemu vidio neizmjerni dar, 
u kojemu i radi kojega mi je Gospodin dao i mnoge druge darove. U svećeničkoj sam službi 
doživio i časove najdublje duhovne sreće. 


Molim za oproštenje sve, koje sam na bilo koji način povrijedio, i neka Gospodin svojim milostima 
naplati svima, kojima sam dužan. U studentskome i svećeničkome životu mnoge su mi dobre 
duše pomogle na razne načine. One su sigurno već dobile svoju nagradu u vječnosti. Posebno se 
sjećam redovnica Asumpcionistkinja u Istituto dell'Assunzione, Viale Romania 32, Roma, gdje 
sam kroz 24 godine vršio službu kapelana; 20 godina sam kod njih i stanovao: to mi je i duhovno 
koristilo i ujedno mi je omogućilo da više učinim za Crkvu u hrvatskom narodu. 


Ne znam, kad će me Gospodin pozvati u vječnost; samo jedno želim i za to molim, da mi bl. 
Gospa isprosi veliku milost da se u času smrti nađem na Srcu Njezina Sina. 


Srce Isusovo, ja se u te uzdam! 


Isuse, budi mi Spasitelj!'"[11]. 


«Zaista, zaista kažem Vam, ako pšenično zrno, pavši na zemlju, ne umre, ostaje samo; ako li 
umre, donosi obilat rod“ (Iv, 12, 24). 


Odlaskom don Fabijana iz naše sredine, napušta nas jedan od posljednjih snažnih duhovnika 
hrvatske poslijeratne emigracije koji su odijeljeni od Domovine kao pšenično zrno pali na rimsku 
zemlju, umrli u rimskoj zemlji i donijeli obilat rod. Rod je to za opću Crkvu, Crkvu u Domovini i za 
hrvatski narod kojem su pripadali. Nova pokoljenja će s vremenskog odmaka još bolje moći 
prosuditi koliko se Božja providnost njima poslužila da budu svjedoci, glasnici i tumači stanja i 
potreba u Domovinskoj progonjenoj Crkvi nakon II. svjetskoga rata i istovremeno da budu 
Veronike koje će ispaćenom Isusu u Domovini mnogo puta obrisati lice. 


Dragi brate svećeniče don Fabijane, počivaj u miru Kristovu. Do viđenja! Do viđenja u vječnosti. 


Jure Bogdan 

Izvor: 

